Ықылас Дүкенұлы шығармашылығына арналған кеш өтті
"Ықылас Дүкенұлы шығармашылығына арналған кеш өтті" | "https://abai.kz/post/94235"
TITLE: Ықылас Дүкенұлы шығармашылығына арналған кеш өтті
URL: https://abai.kz/post/94235
META: "Ықылас Дүкенұлы шығармашылығына арналған кеш өтті" | "https://abai.kz/post/94235"
DATE: 12.07.2019
AUTHOR(s): Abai.kz
TOTAL WORDS: 393
TEXT: ҚР Ұлттық академиялық кітапханасының Мәжіліс залында «Жаңғыру» қоғамдық қорының ұйымдастыруымен Қазақтың атақты күйші-қобызшысы, композитор, қылқобызда ойнаудың асқан дүлдүл шебері Ықылас Дүкенұлының туғанына 176 жылдығына арналған «Тоғыз тарау» атты шығармашылық кеш өтті. Шара барысында Ықылас Дүкенұлы туралы 1993 жылы «Қазақтелефильм» киностудиясында режиссер Тілеген Ахметов түсіріген «Ықылас» атты деректі фильмнен үзінді көрсетілді. Кешке белгілі өнер адамдары, музыкатанушы ғалымдар, күйшілер, әншілер және Ықылас Дүкенұлының ұрпақтары мен күйшінің жерлестері қатысты. Белгілі қоғам қайраткерлері мен өнер адамдары Мұхаметқасым Шәкенов, Әбдіманап Көпбергенұлы, Көпен Әмірбек, Мұсағали Дуамбеков, Жанғали Жүзбаев, Жанұзақ Мүсәпірлер күйші шығармашылығы туралы тың ойларын ортаға салды. Қазақ ұлттық Өнер академиясының Қобыз және орыс халық музыкасы кафедрасының аға оқытушысы, Халықаралық, республикалық байқаулардың лауреаты Алмат Сайжан мен Ықылас Дүкенұлының ұрпағы, Қобыз өнерінің дәстүрлі ұстанушысы, Күйшілер одағының Атырау обл. филиалының жетекшісі, Республикалық конкурстары мен xалықаралық фестивальдердің лауреаты, Атырау облысындағы Дина Нұрпейісова атындағы академиялық қазақ xалық аспаптар оркестрінің солисі Ақнар Тәттібайқызы Шәріпбаева Ықылас Дүкенұлының күйлерін нақышына келтіре орындады. Ы.Дүкенұлының портретін салған суретші, ҚР Еңбек сіңірген қайраткері Жанұзақ Мүсәпір дәулескер күйші Ықылас Дүкенұлы суретінің қыр-сырымен жұртшылықпен бөлісті. Кеш соңында Ы.Дүкенұлының ұрпақтарының атынан Хабар телеарнасының техникалық қызметінің бастығы Еділ Ермекбаев пен Қобыз өнерінің дәстүрлі ұстанушысы, Күйшілер одағының Атырау обл. филиалының жетекшісі, Республикалық конкурстары мен xалықаралық фестивальдердің лауреаты, Атырау облысындағы Дина Нұрпейісова атындағы академиялық қазақ xалық аспаптар оркестрінің солисі Ақнар Тәттібайқызы Шәріпбаева сөз алды. Ықылас Дүкенұлы артына қайталанбас музыкалық мұрамен бірге өзінің іздеушісі боларлық ұсқынды ұрпақ қалдырғандығын атап өтіп, күйшінің ұрпақтары туралы, ұлдары мен қыздары, немере-шөберелері туралы толыққанды ақпарат берді. Ықылас Дүкенұлының мұрасын насихаттау  жұмысы ары қарай жалғаса беретіндігіне тоқталды. Шараның ұйымдастырушысы «Жаңғыру» қоғамдық қорының қызметкерлері мен кешке келген жұртшылыққа алғыстарын білдірді. Кешті Шалқар радиосының қызметкерлері белгілі өнертанушы, күйші, Сәрсенғалы Жүзбай мен әнші Жасұлан Наурызбайұлы күйшінің шығармашылығына талдау жасай отырып, жүргізді. Қазақтың атақты күйші-қобызшысы, композитор, қылқобызда ойнаудың асқан дүлдүл шебері Ықылас Дүкенұлының биыл туғанына 176 жыл. Ықыластың өскен ортасында күйшілік өнер айрықша әспеттелетін дәстүрге айналып, дәулескер күйшілердің қалың шоғыры қалыптасқан. Тәттімбет, Сары,Тоқа, Дайрабай, Қыздарбек, Итаяқ, Әбди сияқты күйшілердің Ықылас бірінің даңқын естіп, күйін құлағына құйып өссе, келесісінің көзін көріп, қадірлес сыйлас болған. Бұл ортада бағзыдан жеткен теріс бұрау күйлері ұшталып, өрісін ұзартқан. Ықылас болса сол ұлы дәстүрді қобыз тілінде жалғастырушы дәулескер күйші.  Қорқыт атадан кейін тәңірлік аспапқа адамның тілін дарытып, жоғын жоқтатып, мұңын мұңдатқан біртуар композитор. Кештің мақсаты – насихатталуы кемшін дәстүрлі музыка мен оның танымал тұлғаларының бірі - Ықылас Дүкенұлының шығармаларын тыңдарман назарына ұсыну және ол туралы тың деректерді рухани айналымға қосу болатын. Abai.kz
